Diari Oficial de la Generalitat Valenciana


Sumari del DOGV 6351, del 09-09-2010 (2010/9679)

ORDRE 36/2010, de 3 de setembre, de la Conselleria d'Economia, Hisenda i Ocupació, per la qual s'aproven les bases reguladores per a la concessió de subvencions a treballadors i socis de cooperatives i societats laborals, destinades a facilitar el seu accés a la condició de socis treballadors o de treball de les empreses en què presten els seus servicis, o a incrementar la seua participació financera en elles i es convoquen les ajudes esmentades per a l'exercici 2010.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6351

Data del DOGV
:   09-09-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/9679


Data del document
:   03-09-2010

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * ajuda pública
    * suport econòmic
    * cooperativa
    * ajuda a l'ocupació

ORDRE 36/2010, de 3 de setembre, de la Conselleria d'Economia, Hisenda i Ocupació, per la qual s'aproven les bases reguladores per a la concessió de subvencions a treballadors i socis de cooperatives i societats laborals, destinades a facilitar el seu accés a la condició de socis treballadors o de treball de les empreses en què presten els seus servicis, o a incrementar la seua participació financera en elles i es convoquen les ajudes esmentades per a l'exercici 2010. [2010/9679]  
L'article 129.2 de la Constitució Espanyola, ordena als poders públics establir els mecanismes que faciliten l'accés dels treballadors a la propietat dels mitjans de producció. En el mateix sentit, l'article 80.4 de l'Estatut d'Autonomia de la Comunitat Valenciana, ordena a la Generalitat promoure formes de participació dels treballadors en la propietat dels mitjans de producció.  
No obstant això, la participació financera dels treballadors en les empreses en què duen a terme la seua activitat laboral i, en major grau, l'accés efectiu dels treballadors a la propietat d'estes, com a concreció del seu accés a la propietat dels mitjans de producció, són dos grans reptes oblidats en la realitat del nostre sistema econòmic i social. Perquè eixe mandat només s'ha complit, indirectament, per mitjà de programes de foment i legislacions sectorials que tractaven d'aconseguir un altre objectiu principal.  
Així, en el nostre sistema normatiu actual, l'accés dels treballadors a la participació en la propietat de les empreses s'ha fomentat, indirectament, a través de la regulació i suport donat a les cooperatives de treball associat i a les societats laborals, que han constituït, junt amb les polítiques d'ajuda al treballador autònom, les úniques manifestacions destacables dirigides a satisfer el mandat constitucional referit.  
Però, sense deixar de reconéixer la seua importància, el conjunt de les mesures articulades pels poders públics en pro de les cooperatives de treball associat, les societats laborals o els treballadors autònoms, s'ha fet gravitar, més que a facilitar l'accés dels treballadors als mitjans de producció, a fer d'estes mesures un instrument de la lluita contra la desocupació; de tal forma que, fins ara, les ajudes a les cooperatives de treball associat, les promulgades per a impulsar les societats laborals i les articulades a favor dels treballadors autònoms, són sempre mesures de promoció i suport de l'esperit emprenedor dirigides, exclusivament o de forma principal, a persones desocupades, oblidant qualsevol altra mesura de desenvolupament del precepte constitucional que afavorira els treballadors ja ocupats.  
Les bases que per mitjà de la present s'establixen pretenen iniciar una nova via en el compliment de les normes esmentades. Busquen preparar una nova fórmula de complir el mandat constitucional i estatutari, articulant mesures centrades entorn de la consideració de l'accés dels treballadors a la propietat dels mitjans de producció com un fi principal en si mateix; fi que podrà, o no, aprofitar per a altres finalitats socials d'accés o permanència en l'ocupació, però que no es justifica per l'efecte que produïsca en l'ocupació, sinó pel que té de difusió de la participació econòmica en l'empresa i d'impuls de la democràcia econòmica.  
Per això, s'abandona la tècnica de subvencionar les persones i empreses per raó de l'ocupació i es reubica el foment en els treballadors que ja compten amb un lloc de treball; per a ajudar-los perquè, a més de ser treballadors de la seua empresa, es convertisquen, també, en propietaris, en condicions d'igualtat material amb la resta de socis.   
Esta política pública de suport és susceptible de dur-se a terme en relació amb tots els treballadors de totes les empreses, siga quina siga la forma societària triada per estes. Però, inicialment, s'ha optat per limitar l'àmbit subjectiu dels possibles beneficiaris de les ajudes als treballadors i socis de les empreses d'economia social de marcat caràcter laboral: les cooperatives i les societats laborals.  
Les raons principals són dos: La primera, negativa; la impossibilitat de comprendre en una fase inicial, i pilot, del programa, tot tipus de treballadors de qualsevol tipus d'empreses. La segona, positiva; el fet que la configuració jurídica i sociològica de les cooperatives i de les societats laborals garantix que tots els seus socis treballadors o de treball poden participar de manera real, efectiva i democràtica en l'adopció de les decisions empresarials, que és el bé jurídic que es perseguix pels mandats constitucional i estatutari al tractar de l'accés dels treballadors a la propietat de les empreses.  
D'altra banda, i per a procurar una major agilitat, es delega la convocatòria de les ajudes en el titular de la Direcció General de Treball, Cooperativisme i Economia Social.  
En virtut d'això, en compliment del que preceptuen els articles 9 i 17 de la Llei 38/2003, General de Subvencions i fent ús de les facultats que em conferixen l'article 28 de la Llei 5/1983, del Consell i l'article 47 de la Llei d'Hisenda Pública de la Generalitat Valenciana,  
ORDENE  
Article 1. Aprovació de bases  
S'aproven les bases, que es contenen en l'annex I adjunt, que han de regir la concessió d'ajudes destinades a facilitar la participació dels treballadors en les cooperatives i societats laborals valencianes, per mitjà de subvencions als treballadors que accedisquen a la condició de socis treballadors o de treball de les dites empreses i a aquelles persones en els quals ja concórrega la dita condició, a fi de que incrementen la seua participació financera en l'empresa.  
Les bases esmentades contenen la regulació i el procediment a què podran acollir-se els destinataris del règim d'ajudes que s'hi establix.  
Article 2. Convocatòria d'ajudes per a l'exercici 2010 i termini de presentació de sol·licituds  
1. Per a l'exercici 2010, de conformitat amb el que establix la Llei 13/2009, de 29 de desembre, de Pressupostos de la Generalitat per a l'exercici 2010, (DOCV 6176, de 31 de desembre de 2009) i sense perjuí de la delegació continguda en la base 1.5, de les quals s'aproven per mitjà d'esta ordre, es convoquen les ajudes regulades en les bases esmentades, que es finançaran a càrrec de la secció 06, programa 315.10, Condicions de Treball, Cooperativisme i Economia Social, capítol VII, codi línia T2242000, fins a un import global màxim de 200.000 euros, procedents de fons propis de la Generalitat.   
2. Per a l'exercici 2010, les sol·licituds, que seran valorades de conformitat amb les normes establides en l'annex II, adjunt, podran presentar-se dins del termini d'un mes, comptat des de l'endemà de la publicació de la present en el DOCV.  
DISPOSICIONS ADDICIONALS  
Primera. Finançament  
La Conselleria d'Economia, Hisenda i Ocupació finançarà les ajudes a què es referix la present ordre a càrrec del programa pressupostari 315.10, Condicions de Treball, Cooperativisme i Economia Social, línia pressupostària T2242000.  
Durant els exercicis en què les bases romanguen vigents, es publicaran les dotacions anuals, consignades en els pressupostos de la Generalitat, que hagen de finançar-se.  
Segona. Consideració de les ajudes  
Les ajudes que es concedisquen de conformitat amb el que preveuen les bases que s'aproven per la present ordre, es troben exemptes del requisit de notificació i es consideren compatibles amb el mercat comú, ja que no constituïxen ajudes d'estat, al destinar-se a afavorir les persones i no empreses.  
DISPOSICIONS FINALS  
Primera. Facultats de desplegament  
Es faculta el director general de Treball, Cooperativisme i Economia Social per a dictar les instruccions o resolucions que siguen necessàries o estime convenients per a la interpretació, desplegament i execució del que disposa esta ordre.  
Segona. Recursos  
Esta ordre, que posa fi a la via administrativa, podrà ser impugnada davant de l'ordre jurisdiccional contenciós administratiu en el termini de dos mesos des de la publicació en el Diari Oficial de la Comunitat Valenciana, d'acord amb el que disposa l'article 107.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i l'article 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
Tercera. Entrada en vigor  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 3 de setembre de 2010  
El vicepresident segon del Consell  
 i conseller d'Economia, Hisenda i Ocupació,  
GERARDO CAMPS DEVESA  
Annex I  
Bases per a la concessió de subvencions a treballadors i socis de cooperatives i societats laborals destinades a facilitar el seu accés a la condició de socis treballadors o de treball de les empreses en què presten els seus servicis, o a incrementar la seua participació financera en estes.  
CAPÍTOL I  
Disposicions generals  
Base 1. Objecte, àmbit d'aplicació i convocatòria de les ajudes  
1. Les presents bases tenen com a objecte regular la concessió de subvencions dirigides a fomentar l'accés dels treballadors amb contracte indefinit a la condició de socis treballadors o de treball de les mateixes cooperatives o societats laborals en què presten els seus servicis, o a incrementar la seua participació financera en estes.  
2. Les ajudes regulades en les presents bases es concediran, únicament, a treballadors que presten servicis per compte d'altri en cooperatives o societats laborals, quan passen a integrar-se en eixes mateixes empreses com a socis treballadors o de treball. També podran concedir-se a les persones en les quals ja concórrega eixa condició, a fi que incrementen la seua participació en l'empresa, en els termes i dins dels límits establits en estes bases.  
3. Per a poder acollir-se a les presents bases, la integració sociolaboral haurà de tindre lloc en centres de treball ubicats en el territori de la Comunitat Valenciana, amb independència del lloc del domicili social de l'empresa o del registre en què figure inscrita.  
4. Les ajudes que es concedisquen a l'empara de les presents bases, tindran la consideració de subvencions públiques.  
5. En compliment del que preveu l'article 23.2 de la Llei 38/2003, de 17 de novembre, General de Subvencions i de l'article 47.11 del Text Refós de la Llei d'Hisenda Pública i d'acord amb el que establisca la llei de pressupostos de la Generalitat per a l'exercici corresponent, per resolució del titular de la Direcció General de Treball, Cooperativisme i Economia Social, adoptada per delegació del conseller d'Economia, Hisenda i Ocupació, es convocaran les ajudes regulades per les presents bases i es donarà publicitat de les línies de crèdit, de l'import global màxim destinat, en l'exercici corresponent, a la concessió de les ajudes previstes en estes, sense perjuí que es puga veure incrementat en funció de les disponibilitats pressupostàries. La convocatòria podrà preveure així mateix una quantia addicional, en els termes establits en l'article 58 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol.  
Base 2. Persones beneficiàries i despeses subvencionables  
1. Podran acollir-se a les subvencions previstes en estes bases:  
a) Les persones, vinculades per un contracte de treball de caràcter indefinit amb una cooperativa o societat laboral que s'hagen convertit, en l'exercici anual corresponent i fins a la data de la sol·licitud de subvenció, en socis treballadors o de treball de la mateixa empresa, per mitjà de l'ingrés com a sòcies d'ella i la subscripció d'aportacions obligatòries, quotes d'ingrés, accions o participacions de les dites empreses, segons pertoque.  
b) Les persones en els quals ja concórrega la condició de socis treballadors o de treball de les cooperatives o societats laborals; quan hagen adquirit o subscrit parts del capital social de les mateixes empreses cooperatives o laborals que desenvolupen el seu treball, o hagen desemborsat noves aportacions obligatòries a estes, en el mateix període mencionat en el paràgraf anterior.  
2. Amb caràcter general, les persones sol·licitants hauran de reunir els requisits següents:  
a) Estar vinculada laboralment, per mitjà de contracte de caràcter indefinit a una cooperativa o societat laboral, amb una antiguitat no inferior a sis mesos, comptats en la data de l'adquisició de la condició de soci o reunir la condició de soci treballador o de treball de les dites empreses.   
b) Prestar servicis per a la dita empresa en un centre de treball radicat en el territori de la Comunitat Valenciana.  
c) Haver-se convertit, durant l'exercici en què es convoque l'ajuda i fins a la data de presentació de la corresponent sol·licitud de subvenció, en soci treballador o de treball de l'empresa per a la que realitze la seua activitat laboral o, si ja reunix la condició de soci treballador o de treball d'esta, adquirir, en el mateix període mencionat anteriorment, noves aportacions a capital social de la seua empresa.  
d) Per al cas de prestar servicis en una societat laboral, la persona sol·licitant haurà d'haver adquirit en eixe mateix període, en propietat, un nombre d'accions o participacions que no resulte inferior al que, amb anterioritat a la seua adquisició, pertanguera al soci treballador amb menor participació en el capital de la societat.   
e) Si el sol·licitant ja és soci d'una societat laboral, només es concedirà subvenció per l'adquisició d'accions o participacions fins al límit màxim de la participació que tinguera, amb anterioritat, el soci treballador de l'empresa amb major participació en esta, i la subvenció es limitarà a l'import d'esta nova adquisició.  
f) Per al cas de cooperatives, la persona sol·licitant haurà de subscriure i desemborsar, durant l'exercici en què es convoque l'ajuda i fins a la data de presentació de la sol·licitud de subvenció corresponent, aportacions obligatòries a capital social per l'import establit per a elles en els estatuts socials de la cooperativa o en els acords degudament adoptats per l'assemblea general de la cooperativa, sempre que les dites aportacions siguen exigibles, sense cap excepció, a tots els socis treballadors o de treball de la cooperativa. Les aportacions en concepte de quota d'ingrés seran subvencionables només quan s'hagen desemborsat amb anterioritat per tots els altres socis treballadors o de treball de la mateixa cooperativa.  
g) No es podrà concedir esta subvenció quan es tracte d'incorporació de socis treballadors o de treball que hagueren tingut eixa mateixa condició en l'empresa en els dos anys anteriors a la seua nova incorporació com a socis.  
h) En cap cas se subvencionarà l'adquisició d'accions o participacions que excedisca de la que tinguera, amb anterioritat, el soci treballador de l'empresa amb major participació en esta. Si dins dels tres anys següents a la data de sol·licitud de la subvenció, el beneficiari o el seu cònjuge, ascendents, descendents o germans; llevat que el cònjuge o parents reunisquen, per si mateixos, els requisits establits en estes bases per a ser beneficiaris de subvenció, adquiriren una participació addicional en l'empresa que, unida a la que va originar el dret a subvenció, excedira del límit establit en este apartat, considerat en la data de sol·licitud de la subvenció, el beneficiari haurà de reintegrar la quantitat percebuda en concepte de subvenció, amb els seus interessos des de la data de la percepció.  
i) No podran ser beneficiàries d'estes subvencions les persones en les quals concórrega algunes de les circumstàncies enumerades en els apartats 2 i 3 de l'article 13 de la Llei 38/2003, General de Subvencions; esta condició s'haurà d'acreditar i, especialment, que la persona sol·licitant està al corrent en el compliment de les obligacions tributàries i de Seguretat Social i que no ha sigut sancionada, mitjançant resolució ferma, amb la pèrdua de la possibilitat d'obtindre subvencions, en la forma establida en els articles 13.7 i 14 de la Llei General de Subvencions  
j) Tampoc podrà obtindre la subvenció la persona que no es trobe al corrent en el compliment de les obligacions per reintegrament de subvencions que, si és el cas, se li hagueren exigit, a estos efectes, la persona sol·licitant presentarà declaració responsable sobre estos aspectes.  
3. Despeses subvencionables  
Serà subvencionable, sempre que el seu import excedisca de 3.000 euros, la quantitat efectivament pagada en l'exercici a què es referisca cada convocatòria abans de la data de presentació de la sol·licitud, per les persones a què es referix la base 2.1 en concepte de preu d'adquisició de les accions o participacions de la societat laboral o en concepte d'aportació obligatòria o quota d'ingrés a la cooperativa.  
A més, seran subvencionables les despeses de notaria i registre exigides per les normes d'aplicació, així com els impostos que graven directament els pagaments a què es referix la lletra anterior i que el sol·licitant haja satisfet en el mateix període mencionat en el paràgraf precedent.  
En tot cas caldrà ajustar-se al que disposa l'article 31, apartats quatre, cinc, set, vuit i nou de la Llei 38/2003, de 17 de novembre, General de Subvencions.   
4. Les despeses subvencionables que es justifiquen, es correspondran amb els costos reals efectivament pagats pels beneficiaris.  
5. En el cas de les societats laborals, la despesa d'adquisició i pagament d'accions o participacions subvencionable no podrà superar el valor nominal o comptable dels títols o participacions adquirides o el seu valor raonable, acreditat per mitjà de valoració d'un auditor, quan este siga superior, i hauran de ser justificats per mitjà de document públic d'adquisició o subscripció en què, expressament, conste que es troben totalment pagats o desemborsats, o per mitjà d'altres documents de valor probatori equivalent.  
6. En el cas de les cooperatives, les despeses subvencionables en concepte d'aportació obligatòria i quota d'ingrés no podran excedir la quantitat efectivament desemborsada pel beneficiari com a aportació obligatòria i quota d'ingrés, per a accedir a la condició de soci. La seua quantia màxima serà la fixada o determinada directament en els estatuts o la determinada segons les regles objectives previstes en els mateixos estatuts, per als socis treballadors o de treball. En el cas que l'aportació obligatòria haja sigut fixada per acord de l'assemblea general, només serà subvencionable en la mateixa xifra en què haja sigut fixada per a tots els altres socis. La quantitat pagada en concepte de quota d'ingrés d'un soci treballador o de treball en una cooperativa, només serà subvencionable si no excedix de la desemborsada per tots els altres socis de la cooperativa, actualitzada si és el cas segons l'IPC.  
Base 3. Sol·licitud de subvencions  
Les sol·licituds per a l'obtenció de les ajudes regulades en estes bases es presentaran en qualssevol dels registres d'entrada dependents de la Conselleria d'Economia, Hisenda i Ocupació, sense perjuí del que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció que en fa la Llei 4/1999.  
Base 4. Documentació que s'haurà d'adjuntar a les sol·licituds  
1. Les sol·licituds hauran de dur adjunta la documentació següent:  
a) Document d'identitat de la persona sol·licitant.  
b) Escriptura de constitució de l'entitat a què s'incorpore com a soci treballador, a la qual s'adjuntaran els estatuts i totes les seues modificacions, degudament inscrits en els registres de societats laborals o cooperatives.  
c) Document públic d'adquisició de les accions o participacions, o títol acreditatiu de l'aportació obligatòria a capital social o quota d'ingrés, de la cooperativa, acompanyats de la prova del pagament efectiu o desemborsament del seu import, així com les factures o liquidacions, abonades, relatives a les despeses associades a l'operació en notaries, registres i impostos. Si és el cas, el document públic d'adquisició o subscripció, haurà de figurar inscrit en el Registre administratiu de Societats Laborals.  
d) Documentació que acredite que el preu pagat no excedix del valor màxim de les accions, participacions, aportació obligatòria o quota d'ingrés assenyalades en la base 2.5 i 2.6.   
e) Contracte de treball del sol·licitant amb l'empresa en què s'integre com a soci, o document acreditatiu de la prèvia relació social amb l'empresa i certificació de la seua vida laboral.   
f) Alta, en el règim de la Seguretat Social que pertoque, del soci treballador o de treball sol·licitant.  
g) Certificat en què es faça constar que el soci treballador o de treball que s'incorpora com a nou soci no ha tingut esta condició en la societat en els dos anys anteriors a la seua incorporació o, si es tracta d'un soci que incrementa la seua participació en l'empresa, del nombre d'accions o participacions que tinguera abans de la nova adquisició per la qual sol·licite subvenció.  
h) Dades de domiciliació bancària, segons model oficial a este efecte (Fitxa de Manteniment de Tercers) que es presentaran, necessàriament, en dos exemplars originals, adjuntant certificació de l'entitat financera acreditativa del compte bancari, segons el que establix l'article 4.1 de l'Ordre de 15 de febrer de 2005, de la Conselleria d'Economia, Hisenda i Ocupació.  
i) Memòria, segons model normalitzat, en relació amb l'operació objecte de subvenció, que haurà d'arreplegar les circumstàncies que concórreguen entre les ressenyades en la base 5 i que permeten aplicar els criteris de valoració que serviran de base a la concessió de la subvenció. La falta d'emplenament de qualsevol dels apartats de la dita memòria serà valorada atorgant zero punts al criteri corresponent. A la dita memòria, s'adjuntarà prova documental de les circumstàncies al·legades.  
j) Documentació acreditativa que el sol·licitant es troba al corrent del compliment de les seues obligacions tributàries i amb la Seguretat Social, a efectes de ser beneficiaris de subvencions i la vigència de la qual s'estenga, almenys, cinc mesos comptats des de la data de la seua presentació.   
La presentació de la sol·licitud de subvenció comportarà autorització de la persona sol·licitant perquè l'òrgan concedent obtinga de forma directa, a través de certificats telemàtics, l'acreditació de les circumstàncies previstes en els articles 18 i 19 del Reglament de la Llei 38/2003, de 17 de novembre, General de Subvencions, referides al compliment d'obligacions tributàries i compliment d'obligacions amb la Seguretat Social, respectivament, i en este cas la persona sol·licitant no haurà d'aportar la certificació corresponent. No obstant això, la sol·licitant podrà denegar expressament el consentiment i, en este cas, haurà d'aportar la certificació en els termes previstos en el reglament esmentat.  
k) Declaració on es facen constar les subvencions o ajudes obtingudes o sol·licitades per a la mateixa finalitat o, si és el cas, una declaració expressa de no haver-les sol·licitat o obtingut.   
l) Acreditació de no estar sotmés a cap de les prohibicions recollides en els apartats 2 i 3 de l'article 13 de la Llei 38/2003, de 17 de novembre, General de Subvencions que haurà d'efectuar-se segons el que disposa l'apartat 7 de l'article esmentat, segons model normalitzat.   
m) Quan el sol·licitant duga a terme la seua jornada laboral a temps parcial, una còpia del contracte de treball. En el cas d'una cooperativa, certificat en què es faça constar la duració de la jornada que té fixada la persona que s'incorpora, i el percentatge que suposa sobre la jornada completa.  
n) Compromís solemne, subscrit per la persona sol·licitant, de no alienar, ni reduir, abans del termini de cinc anys des de la data del fet causant de la subvenció, excepte causa de força major o una altra degudament justificada no imputable a la persona beneficiària, els títols, les aportacions o les quotes per raó de l'adquisició dels quals se li concedisca la subvenció. No obstant això, s'entendrà, també, complida esta obligació, quan part de les accions o participacions siguen transmeses dins d'este termini, per preu igual al pagat per elles; actualitzat, si és el cas, segons l'IPC, a un altre soci o treballador indefinit de l'empresa, als efectes de possibilitar l'accés d'este últim a la seua propietat en condicions homogènies amb la resta de socis preexistents.  
o) En el cas que el sol·licitant siga persona discapacitada, s'adjuntarà certificació acreditativa d'esta condició i del grau reconegut, que haurà de ser, almenys, del 33%.  
p) Declaració responsable comprensiva de trobar-se la persona sol·licitant al corrent en el compliment de les obligacions per reintegrament de subvencions que, si és el cas, se li hagueren exigit.  
2. La persona sol·licitant haurà de declarar per escrit davant de la Direcció General de Treball, Cooperativisme i Economia Social, en el termini de quinze dies computat des de la data en què li siga concedida la subvenció o realitze noves sol·licituds d'ajudes, les noves situacions que puguen produir-se respecte a les circumstàncies a què es referix la declaració exigida en la lletres g) i k) de l'apartat anterior. L'omissió d'esta comunicació serà causa de denegació de la subvenció sol·licitada o, si és el cas, donarà lloc a la resolució de la subvenció ja concedida, amb els efectes assenyalats en la base 12.  
3. Quan la sol·licitud no reunisca els requisits assenyalats en estes bases o els establits amb caràcter general en la Llei General de Subvencions esmentada o en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que ha de dur la sol·licitud d'acord amb les presents bases, es requerirà l'interessat perquè en el termini, màxim i improrrogable de 10 dies esmene la falta o adjunte els documents preceptius, amb indicació que, si no ho fa així, es considerarà que ha desistit de la seua petició, amb resolució prèvia que haurà de ser dictada en els termes previstos en el mateix article 42 de la llei mencionada.  
4. Documents presentats amb anterioritat. En el cas que els documents que ha de dur adjunts la sol·licitud de concessió de les ajudes ja es troben en poder de qualsevol òrgan de l'administració actuant, la persona sol·licitant podrà acollir-se al que establix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència a què van ser dirigits, la identificació del procediment en què es troben i que no hagen transcorregut mes de cinc anys des de la finalització del procediment a què corresponguen.  
5. Sempre que les presents bases no especifiquen una altra cosa, tant la documentació general a què es referix esta base, com la que, si és el cas, exigisquen les bases restants, es presentarà en dues còpies prèviament compulsades; però els documents acreditatius de la subscripció i pagament d'accions, participacions i aportacions i les factures i liquidacions de notaries, registre i impostos, s'hauran de presentar, a més, originals perquè s'estampillen com utilitzats a fi d'obtindre o justificar les subvencions que es regulen en les presents bases.  
6. Llevat que es determine una altra cosa en estes bases, les sol·licituds, les memòries i la resta de declaracions que hagen de presentar-se segons un formulari establit a este efecte, ho seran utilitzant per a això els models que es poden obtindre en l'apartat dedicat a les ajudes concretes de què es tracte, dins de l'adreça web de la Generalitat: www.gva.es/subvencionesecosocial.  
Base 5. Criteris per a la concessió  
1. Les sol·licituds d'ajuda seran concedides en règim de concurrència competitiva, atenent els criteris següents:  
a) Concurrència de la condició de dona, o de la legal de persona discapacitada en la sol·licitant.  
b) Duració de la relació laboral prèvia del sol·licitant amb l'empresa a què s'incorpora com a soci, afavorint en primer lloc, els treballadors no socis sobre els ja socis i, entre estos, els més antics sobre els incorporats en data més recent.  
c) Ingressos del treball del sol·licitant; únicament es computaran els procedents del seu treball en l'empresa en què s'integra com a soci o que incrementa la seua participació i afavorint-se a les persones de menors ingressos, sobre les quals obtinguen ingressos més elevats.  
2. La resolució de convocatòria establirà un barem objectiu per a la valoració dels anteriors criteris, assignant una puntuació màxima de 10 punts per cada un d'ells. El barem serà objecte de publicació en el DOCV, per a general coneixement.   
3. No podrà concedir-se subvenció a les sol·licituds que no arriben a una puntuació igual o superior a 7 punts. No obstant això, es podrà prescindir de la fixació d'una puntuació i un ordre de prelació entre les sol·licituds presentades que reunisquen tots els requisits establits, en el cas que el crèdit consignat en la convocatòria corresponent siga suficient per a atendre totes les ajudes sol·licitades dins del termini de presentació de sol·licituds.  
Base 6. Procediment de concessió  
1. El procediment per a la concessió d'estes subvencions es tramitarà en règim de concurrència competitiva, de conformitat amb l'article 22.1 de la Llei 38/2003, de 17 de novembre, General de Subvencions, i correspon formular la proposta a què es referix l'article 21.1, paràgraf segon de la Llei 38/2003, General de Subvencions, a una comissió formada pel cap d'Àrea de Relacions Laborals i Seguretat Laboral, el cap de Servici de Gestió de Programes i el cap de Servici de Registres d'Economia Social i Laborals, actuant el primer com a president i l'últim com a secretari.  
2. El procediment s'iniciarà d'ofici per mitjà de convocatòria pública aprovada mitjançant resolució dictada pel titular de la Direcció General de Treball, Cooperativisme i Economia Social, per delegació del conseller d'Economia, Hisenda i Ocupació, i publicada en el Diari Oficial de la Comunitat Valenciana.  
3. L'ordenació i instrucció del procediment correspondrà a la Direcció General de Treball, Cooperativisme i Economia Social.  
4. Excepcionalment l'òrgan competent per a la concessió de la subvenció podrà procedir al prorrateig, entre els beneficiaris d'estes, de l'import global màxim destinat a les subvencions de les actuacions corresponents.  
5. La concessió d'estes subvencions estarà supeditada, en tot cas, al compliment dels requisits establits en l'article 9.4 de la Llei 38/2003, de 17 de novembre, General de Subvencions.  
Base 7. Concessió de la subvenció  
1. L'administració podrà demanar de la sol·licitant l'aportació addicional d'altres documents o dades aclaridores que estime necessàries per a resoldre millor sobre la sol·licitud presentada.  
2. La competència per a resoldre sobre les sol·licituds formulades correspon al conseller d'Economia, Hisenda i Ocupació. No obstant això, es delega en el director general de Treball, Cooperativisme i Economia Social la competència per a resoldre els expedients d'ajudes de què tracten les presents bases, així com la competència per a l'autorització i disposició del crèdit, el reconeixement de l'obligació i la proposta de pagament, en relació amb estes. Així mateix se li delega la facultat d'acordar la minoració, revocació, resolució o reintegrament de les resolucions de concessió corresponents dictades fent ús de la delegació delegació. En les resolucions adoptades per delegació es farà constar expressament esta circumstància.   
3. La concessió i quantia de les ajudes regulades en estes bases estarà condicionada, a més del compliment dels requisits que en cada cas s'establixen, a l'existència de crèdit pressupostari adequat i suficient amb este fi, de conformitat amb els pressupostos de la Generalitat per a l'exercici corresponent i a la seua convocatòria.  
4. El termini màxim per a resoldre i notificar la resolució procedent serà de tres mesos a comptar de la finalització del termini de presentació de sol·licituds corresponent.  
5. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 55 de la Llei 9/2001, de 27 de desembre, de Mesures Fiscals, de Gestió Administrativa i Financera, i d'Organització de la Generalitat Valenciana i d'acord amb el que disposa l'article 25.5 la Llei 38/2003, de 17 de novembre, General de Subvencions, tot això sense perjuí que subsistisca l'obligació legal de resoldre sobre la petició formulada.  
6. Les resolucions que es dicten a l'empara de les convocatòries corresponents esgotaran la via administrativa i es notificaran als interessats ajustant-se al que disposa l'article 26 de la Llei 38/2003, de 17 de novembre, General de Subvencions.  
7. La resolució de concessió de les ajudes fixarà expressament la seua quantia i incorporarà, si és el cas, les condicions, obligacions i determinacions accessòries a què haja de subjectar-se el beneficiari.   
8. De conformitat amb el que establix l'article 59 del Reglament de la Llei General de Subvencions, estes subvencions podran concedir-se en règim de convocatòria oberta, sempre que la convocatòria així ho preveja per a l'exercici corresponent, a estos efectes establirà els períodes que considere convenients; sempre que es trasllade als períodes següents al primer d'ells la totalitat de les quantitats no aplicades, en els períodes anteriors, a finançar les subvencions regulades en estes bases.  
9. Excepcionalment, la convocatòria podrà fixar, a més de la quantia total màxima dins dels crèdits disponibles, una quantia addicional l'aplicació de la qual a la concessió de subvencions no requerirà d'una nova convocatòria en els casos establits en l'article 58, 2 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol.  
Base 8. Resolució d'incidències i control de les ajudes  
1. L'òrgan competent per a la concessió de les ajudes regulades en les presents bases resoldrà les incidències que es produïsquen amb posterioritat a la seua concessió, com ara pròrrogues de terminis, modificacions justificades o qualsevol variació de les condicions particulars de la concessió.  
2. Els beneficiaris hauran de comunicar la sol·licitud o concessió d'altres subvencions, ajudes, ingressos o recursos públics o privats que haja sol·licitat o obtingut per al mateix projecte o actuació que se subvenciona per mitjà d'estes bases.  
3. Correspondrà a la Direcció General de Treball, Cooperativisme i Economia Social, per si mateixa o a través de les direccions territorials d'Ocupació i Treball de la Conselleria d'Economia, Hisenda i Ocupació, dur a terme la funció de control de les subvencions concedides, així com l'avaluació i seguiment del present programa d'ajudes.  
4. Per a la realització d'estes funcions s'utilitzaran tots els mitjans que estiguen a disposició de la conselleria, fins i tot la contractació amb tercers, i la col·laboració en el marc que pertoque amb la Inspecció de Treball i Seguretat Social.  
Base 9. Obligacions dels beneficiaris  
1. Són obligacions dels beneficiaris:  
a) Realitzar l'actuació que fonamenta la concessió de l'ajuda o subvenció.  
b) Acreditar la realització de l'actuació, així com el compliment dels requisits i de les condicions que determinen la concessió de la subvenció i els altres específics que s'establisquen en la resolució de concessió.  
c) Comunicar a la Conselleria d'Economia, Hisenda i Ocupació, qualsevol modificació que es produïsca respecte a les circumstàncies i condicions tingudes en compte en el moment de la concessió, així com als compromisos i obligacions assumits pel beneficiari i en particular les relatives al manteniment com a soci treballador de la persona per la incorporació societària de les quals es concedix l'ajuda.  
d) Sotmetre's a les actuacions de comprovació que efectue l'òrgan concedent, a les de control financer que corresponen a la Intervenció General i els altres òrgans competents en relació amb les subvencions o ajudes concedides, aportant tota aquella informació que els siga requerida en l'exercici de les dites actuacions.  
e) Assumir l'obligació de mantindre's, almenys durant cinc anys, com a soci treballador o de treball de l'empresa, sense que durant eixe període puga transferir la possessió o propietat de les accions o participacions o transmetre a una altra persona les quotes d'ingrés o aportacions obligatòries fetes a capital social de la cooperativa fora del que establix la base 4.1 o excepte causa de força major, externa al treballador i a l'empresa, que impossibilite la continuïtat de la relació sociolaboral. Els beneficiaris estan obligats a comunicar la baixa a la Direcció General de Treball, Cooperativisme i Economia Social, en el termini de quinze dies a comptar d'aquell en què esta s'haja produït.   
f) Facilitar totes les dades i informació, en qüestions relacionades amb les subvencions concedides, que li siga requerida per la Conselleria d'Economia, Hisenda i Ocupació, així com comunicar-li les incidències i variacions que es produïsquen en relació amb aquelles.  
g) Les altres establides en esta ordre en relació amb alguna ajuda o subvenció concreta, així com les expressament previstes en la resolució de concessió corresponent.  
2. Els beneficiaris d'ajudes i subvencions estaran sotmesos a les responsabilitats i règim sancionador que sobre infraccions en esta matèria establix la Llei 38/2003, de 17 de novembre, General de Subvencions i, si és el cas, al que disposa el Reial Decret Legislatiu 5/2000, de 4 d'agost, pel qual s'aprova el Text Refós de la Llei sobre Infraccions i Sancions en l'Orde Social.   
Base 10. Justificació de la subvenció  
1. Només es concedirà la subvenció quan el beneficiari justifique haver realitzat l'actuació que fonamenta la concessió de l'ajuda o subvenció, per a això haurà d'aportar, amb la presentació de la sol·licitud inicial, la documentació acreditativa del fet subvencionable, a més de la totalitat de la documentació assenyalada en la base 4.1.  
2. Les despeses subvencionables que es justifiquen es correspondran amb els costos reals efectivament pagats pels beneficiaris i hauran de ser acreditades per mitjà de la presentació de factures originals totalment pagades, documents públics o altres documents comptables de valor probatori equivalent en el tràfic mercantil o amb eficàcia administrativa, acompanyats d'acreditació del pagament efectiu o desemborsament del seu import. Els rebuts o les notes de pagament hauran d'estar degudament subscrits per qui reba el pagament o per persona autoritzada per a fer-ho en nom seu i expressaran les dades de qui subscriga la dita declaració i, si és el cas, de la persona o entitat representada. Els justificants originals de pagament presentats es marcaran amb una estampilla, en què s'indicarà ella la subvenció per a la justificació de la qual s'han presentat i si el seu import s'imputa totalment o parcialment a esta, i amb la dita estampilla s'hauran de marcar les còpies que hagen de quedar en l'expedient, llevat que estes còpies s'hagen obtingut d'un original prèviament estampillat. Si es tracta d'escriptures públiques, s'estampillarà la primera còpia o totes les autèntiques que hagen de quedar en poder del nou soci.  
3. També haurà d'acreditar, novament, que es troba al corrent en el compliment de les seues obligacions tributàries i de la Seguretat Social, i al corrent en el compliment de les obligacions per reintegrament de subvencions que, si és el cas, se li hagueren exigit, quan, en el moment de proposar-se el pagament de la subvenció, haguera perdut vigència la documentació acreditativa de les dites circumstàncies aportada anteriorment a l'expedient, tot això, de conformitat amb el que disposa l'article 34.5 de la Llei 38/2003, de 17 de novembre, General de Subvencions.  
Base 11. Quantia màxima de les ajudes i concurrència d'estes  
1. L'import de les subvencions concedides no podrà ser, en cap cas, de tal quantia que, aïlladament o en concurrència amb ajudes, subvencions, ingressos o altres recursos procedents de la Generalitat o d'altres administracions públiques o d'altres ens públics o privats, nacionals o internacionals, supere el cost de l'activitat subvencionada.  
2. Llevat que es determine una altra cosa expressament en els preceptes corresponents, les ajudes i subvencions establides en les presents bases seran incompatibles entre si i amb qualssevol altres pel mateix concepte; excepte amb les que puguen correspondre al beneficiari en aplicació de les normes tributàries.   
Base 12. Minoració i resolució de les ajudes concedides  
1. La modificació, no substancial, de les condicions i dels terminis establits en estes bases i en la resolució de concessió, així com l'obtenció amb posterioritat a la presentació de la sol·licitud d'altres ajudes, subvencions, ingressos o fons públics o privats que en el seu conjunt excedisquen dels límits establits, podran donar lloc a la minoració de la subvenció concedida.  
2. L'incompliment pel beneficiari de qualsevol dels requisits, condicions i la resta de circumstàncies que van fonamentar l'atorgament de la subvenció, la variació de la finalitat de l'actuació o la falta de justificació d'esta, o l'incompliment de les obligacions establides en la base 9, donarà lloc a la incoació, per l'òrgan competent per a la concessió de les ajudes, del procediment corresponent que podrà finalitzar si és el cas, amb la resolució total de la subvenció i l'obligació de reintegrar la totalitat de les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
3. En el supòsit de transmissió anticipada previst en la base 4, apartat 1, lletra n), s'acordarà la resolució parcial de la subvenció en la quantitat proporcional a les accions o participacions transmeses, i els beneficiaris hauran de reintegrar únicament l'import corresponent, sense interessos des de la data en què es va percebre la subvenció a la data de la transmissió que done lloc a la resolució parcial.  
4. El que establixen els apartats precedents, es portarà a efecte sense perjuí del que disposa la Llei General de Subvencions i la legislació sobre Infraccions i Sancions en l'Ordre Social.  
CAPÍTOL II  
Actuacions subvencionables  
Base 13. Actuacions subvencionables i determinació de la quantia de la subvenció  
1. Podrà ser objecte de subvenció:  
a) La despesa necessària per a accedir a la condició de soci treballador en cooperatives i societats laborals preexistents, de treballadors, vinculats per contracte de treball de caràcter indefinit amb la mateixa cooperativa o societat laboral en què s'integren com a socis treballadors o de treball.  
b) La despesa necessària, feta pel treballador ja soci de l'empresa, per a adquirir una participació anàloga a la dels socis restants.  
S'entén per despesa subvencionable: el preu efectivament pagat o quantitat aportada, les despeses d'escriptura i registre de la transmissió, quan siguen necessàries i els impostos que graven directament l'operació i no siguen recuperables pel beneficiari.  
2. Les subvencions per a esta actuació es determinaran segons es disposa en esta base:  
a) La despesa total no serà subvencionable quan siga inferior a 3.000 euros  
b) La despesa total superior a 50.000 euros, no rebrà subvenció per l'excés de la dita xifra.  
c) La despesa total subvencionable es dividirà, en les quantitats concurrents, en els cinc trams següents, i s'assignarà a cada uns dels trams en què esta es dividisca una subvenció parcial determinada pel percentatge que, per a cada tram, consta en el quadre següent.  
Import total, en euros Percentatge de subvenció   
(mínim 3.000 euros) per al tram corresponent  
D'1 a 10.000 22%  
De 10.001 a 20.000 20%  
De 20.001 a 30.000 17%  
De 30.001 a 40.000 13%  
De 40.001 a 50.000 8%  
d) Quan la beneficiària siga dona, el percentatge corresponent a cada un dels trams s'incrementarà en 3 punts percentuals. I tractant-se de persones discapacitades, amb un grau reconegut igual o superior al 33%, s'incrementarà en 5 punts percentuals; addicionals, si és el cas, a l'anterior increment.  
e) La quantia total de la subvenció serà la suma de les corresponents a cada un dels trams en què es dividisca la despesa total subvencionable, dins dels límits abans fixats.   
3. Les subvencions podran ser concedides també quan, en la data de l'adquisició o desemborsament, la jornada de treball del soci treballador o de treball beneficiari ho siga a temps parcial; si bé en este supòsit la jornada parcial no serà inferior a 20 hores setmanals i la quantia de l'ajuda es reduirà proporcionalment a la duració de la seua jornada, respecte de l'ordinària en l'empresa, es presumirà, excepte prova en contra, una jornada laboral ordinària en l'empresa de 40 hores setmanals. Qualsevol variació a la baixa, dins del termini previst en la base 4.1.n), de la jornada realitzada pel soci beneficiari donarà lloc a la minoració o resolució parcial o total de la subvenció concedida, llevat que siga conseqüència d'un procés de regulació degudament aprovat per l'autoritat laboral competent.  
Annex II  
Normes de valoració  
De conformitat amb el que disposa la base 5 de l'ordre d'ajudes esmentada, la puntuació màxima a atorgar per cada un dels criteris que es detallen a continuació serà de 10 punts.  
a) Concurrència de la condició de dona o de la legal de persona discapacitada en la sol·licitant, s'assignarà a la sol·licitud fins a un màxim de 10 punts, segons el següent  
1. Quan la sol·licitant siga una dona, s'assignaran 5 punts.  
2. Quan la persona sol·licitant acredite una discapacitat del 33%, sense excedir el 40%, s'assignaran 3 punts.  
3. Quan la persona sol·licitant acredite un grau de discapacitat superior al 40 per cent, s'assignaran 5 punts.  
b) Duració de la relació laboral prèvia del sol·licitant amb l'empresa a què s'incorpora com a soci/a:  
1. Treballadors no socis:   
- Amb antiguitat superior a 36 mesos: 10 punts  
- Amb antiguitat superior a 24 mesos: 8 punts  
- Amb antiguitat superior a 12 mesos: 6 punts  
- Amb antiguitat no superior a 12 mesos: 5 punts  
2. Socis treballadors:  
- Amb antiguitat superior a 36 mesos: 6 punts  
- Amb antiguitat superior a 24 mesos: 5 punts  
- Amb antiguitat superior a 12 mesos: 4 punts  
- Amb antiguitat no superior a 12 mesos: 2 punts  
c) Ingressos de treball del sol·licitant: es computen exclusivament els ingressos bruts procedents del seu treball en l'empresa en què s'integra com a soci o que incrementa la seua participació, obtinguts en l'últim any o el període inferior de vinculació laboral amb l'empresa.  
Puntuació:  
1. Fins a 1.200 euros mes, inclusivament, (computant 14 mensualitats a l'any) 10 punts.  
2. Fins a 1.500 euros mes (computant 14 mensualitats a l'any) 8 punts.  
3. Fins a 1.800 euros mes (computant 14 mensualitats a l'any) 7 punts.  
4. Fins a 2.100 euros mes (computant 14 mensualitats a l'any) 5 punts.  
5. Fins a 2.400 euros mes (computant 14 mensualitats a l'any) 4 punts.  
6. Fins a 2.700 euros mes (computant 14 mensualitats a l'any) 3 punts.  
7. Més de 2.700 euros mes (computant 14 mensualitats a l'any) 1 punt.